Diari Oficial de la Generalitat Valenciana


Sumari del DOGV 4966, del 15-03-2005 (2005/2684)

CIRCULAR de 21 de febrer de 2005, de la Intervenció General de la Generalitat Valenciana, per la qual es dicten instruccions per a l'elaboració dels informes de control financer permanent.
--------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/cir/2005/02/21/(1)/dof/vci/html**

### Dades del document

Número de DOGV
:   4966

Data del DOGV
:   15-03-2005

Secció del DOGV
:   I. DISPOSICIONS GENERALS

Número del document
:   2005/2684


Data del document
:   21-02-2005

Organisme emissor
:   Conselleria d'Economia, Hisenda i Ocupació

Tipus de document
:   Circular

Anàlisi jurídica

 Descriptors 

:   * control financer
    * administració pública
    * informe
    * legislació

CIRCULAR de 21 de febrer de 2005, de la Intervenció General de la Generalitat Valenciana, per la qual es dicten instruccions per a l'elaboració dels informes de control financer permanent. [2005/X2684]
  
El Text Refós de la Llei d'Hisenda Pública de la Generalitat Valenciana, amb la modificació incorporada en el títol III a través de la Llei 12/2004, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, dedica un capítol específic, el III, a la regulació del control financer permanent, en el qual establix com a objecte d'este la verificació, d'una forma contínua, de la situació i el funcionament dels òrgans i entitats dependents de la Generalitat Valenciana en l'aspecte economicofinancer, a fi de comprovar el compliment de la normativa i directrius que els regixen i, en general, que la seua gestió s'ajusta als principis de bona gestió financera i, en particular, al compliment de l'objectiu d'estabilitat pressupostària i d'equilibri financer.
  
L'exercici d'este control financer permanent, que es troba atribuït a les intervencions delegades, exigix, conforme al que disposa l'article 60.bis del text refós mencionat, el desenvolupament d'una sèrie d'actuacions de seguiment, anàlisi i comprovació que han de documentar-se en els oportuns informes.
  
No obstant això, La Intervenció General de la Generalitat Valenciana, d'acord amb el que disposa l'apartat 4t d'este precepte, prèviament ha de determinar la periodicitat, el contingut, els destinataris i els procediment per a l'elaboració dels dits informes de control financer permanent.
  
Per tant, a l'empara del mandat legal mencionat, es dicten les instruccions següents:
  
Primera. Exercici del control financer permanent
  
El control financer permanent a què fa referència el capítol III del Text Refós de la Llei d'Hisenda Pública de la Generalitat Valenciana, serà exercit, en els termes i amb l'abast establit en el Pla Anual de Control Financer Permanent que aprove la Intervenció General de la Generalitat Valenciana, per les intervencions delegades destacades en els òrgans de l'administració de la Generalitat Valenciana i entitats autònomes subjectes a la dita modalitat de control.
  
Segona. Elaboració del Pla Anual
  
Per a la formació del Pla, les intervencions delegades elaboraran proposta d'actuacions a desenvolupar durant l'exercici, detallant les àrees que s'han de controlar, així com el calendari de realització i els informes que s'han d'emetre. Esta proposta serà elevada a la Intervenció General de la Generalitat Valenciana abans del 15 de febrer de cada any.
  
Tercera. Actuacions de control continuat
  
Els interventors delegats hauran d'efectuar les actuacions i els treballs necessaris perquè el control financer es realitze al llarg de l'exercici, establint els mecanismes necessaris a fi de disposar d'informació actualitzada i detallada sobre l'activitat objecte de control.
  
A partir de la informació obtinguda, els interventors efectuaran un seguiment continuat de la gestió de l'òrgan o entitat subjecta a control, emetent informes sobre expedients prèviament seleccionats, on es posaran de manifest les incidències observades en la seua tramitació, i que hauran de ser enviats a l'òrgan o entitat gestora per a l'adopció, si és el cas, de les oportunes mesures correctores.
  
Quarta. Elaboració de l'informe provisional
  
Amb referència a l'exercici anterior, els interventors delegats hauran de formular, abans del 31 de gener de cada any, un informe provisional comprensiu dels fets posats de manifest en l'activitat economicofinancera de l'òrgan o entitat subjecta a control, així com de les conclusions i recomanacions que se'n deduïsquen.
  
Este informe, que explícitament haurà d'indicar el seu caràcter provisional, serà enviat al departament gestor corresponent, al qual se li atorgarà un termini de quinze dies per a efectuar les al·legacions que considere oportunes i per a comunicar, si és procedent, les mesures i el calendari previst per a solucionar les deficiències posades de manifest.
  
Si s'han rebut al·legacions, estes hauran de formar part de l'expedient, bé modificant els termes de l'informe provisional ?en el cas que aquelles hagen sigut acceptades?, bé, si no és així, incorporant-les-hi junt amb una exposició concisa i motivada de l'opinió de l'interventor actuant sobre cada una de les al·legacions rebutjades, i, així mateix, junt amb les propostes d'actuació que, si és el cas, considere oportú formular.
  
Les dites propostes d'actuació hauran de contindre els punts següents:
  
a) Descripció del procediment o actuació inadequada i identificació del centre gestor que el du a terme.
  
b) Indicació dels preceptes legals infringits o procediments que contravinguen l'eficàcia, l'eficiència o l'economia i conseqüències que pot tindre per a la gestió.
  
c) Les mesures que, a judici de l'interventor delegat, han d'adoptar-se per a corregir una conducta o procediment concret.
  
d) L'òrgan o òrgans que resulten competents per a promoure un canvi d'actuació.
  
Cinquena. Aprovació de l'informe definitiu
  
L'anterior documentació serà enviada, abans de l'1 de març de cada any, a la Intervenció General de la Generalitat Valenciana, per a l'aprovació de l'informe definitiu, que enviarà al titular del departament de què depenga o al qual estiga adscrit l'òrgan o entitat controlada.
  
Sisena. Informes d'actuació
  
A la vista de les propostes d'actuació, si és el cas formulades per les intervencions delegades en el seu informe anual de control financer permanent, la Intervenció General de la Generalitat Valenciana podrà emetre informes d'actuació, sempre que es done alguna de les circumstàncies següents:
  
a) Que s'hagen apreciat deficiències i els titulars de la gestió controlada no indiquen les mesures necessàries ni el termini previst per a la seua solució.
  
b) Que es manifesten discrepàncies amb les conclusions i recomanacions i estes no siguen acceptades per l'òrgan de control.
  
c) Que havent manifestat la seua conformitat l'òrgan gestor, no s'adopten mesures per a solucionar les deficiències posades de manifest.
  
Els informes d'actuació es dirigiran al titular del departament de què depenga o al qual estiga adscrit l'òrgan o entitat controlada.
  
Setena. Informe general
  
Amb independència dels referits informes d'actuació, la Intervenció General de la Generalitat Valenciana, en compliment del que disposa l'article 56.1 del Text Refós de la Llei d'Hisenda Pública de la Generalitat Valenciana, elevarà al conseller d'Economia, Hisenda i Ocupació un informe general amb els resultats més significatius obtinguts en execució del Pla anual de Control Financer Permanent.
  
Vuitena. Contingut de l'informe provisional a elaborar per les intervencions delegades
  
Els informes de control financer permanent que han d'emetre anualment les intervencions delegades, hauran de tindre el contingut bàsic que a continuació s'indica:
  
1. Introducció. S'indicarà la competència per a realitzar el control financer i l'òrgan que emet l'informe: Pla de Control Financer Permanent que es basa la seua emissió i normes d'acord amb les quals s'ha desenvolupat el treball.
  
Així mateix, haurà de fer-se menció expressa de l'enviament de l'informe provisional, comentari respecte a la recepció o no de les al·legacions i, si és el cas, sobre l'acceptació o el rebuig d'estes, fent referència, en este últim supòsit, a l'apartat de l'informe on hauran de figurar les observacions de l'interventor actuant a les referides al·legacions.
  
2. Consideracions generals. En este apartat es farà una breu referència a l'activitat de l'òrgan o entitat que és objecte de control i a la seua estructura organitzativa.
  
3. Objectiu i abast del treball. Es reflectirà l'objectiu genèric i els objectius particulars del control, així com l'abast del treball (àrees, període, comptes examinats, procediments, etc.)
  
S'exposaran, així mateix, les limitacions a l'abast que s'han trobat i la seua transcendència per al compliment dels objectius del control. En el cas de no haver-ne cap, es farà constar expressament esta circumstància.
  
4. Resultats del treball. S'indicaran els resultats del control, reflectint l'evidència i els fets constatats com a conseqüència de les proves realitzades en relació amb els objectius de control financer.
  
Així mateix, s'haurà de reflectir en el present apartat el seguiment efectuat sobre les mesures, si és el cas, adoptades per l'òrgan gestor al llarg de l'exercici respecte de les incidències i observacions formulades en informes anteriors.
  
5. Conclusions generals. Es destacaran els aspectes més significatius dels resultats obtinguts, distingint, quan siga procedent, les distintes àrees de treball.
  
S'inclourà l'opinió de l'òrgan de control en relació amb els objectius del control financer, reflectint-se de forma independent les conclusions relatives al compliment de la legalitat i les relatives a la gestió en el seu aspecte economicofinancer.
  
6. Recomanacions. Si és el cas, es proposaran les possibles mesures a adoptar per a corregir les debilitats i defectes posats de manifest i, si és procedent, es proposarà a l'òrgan gestor que realitze les actuacions encaminades a la recuperació de quantitats indegudament percebudes o justificades.
  
No obstant això, quan la naturalesa del treball ho requerisca, es podrà incloure un únic apartat que comprenga les conclusions i recomanacions.
  
7. Al·legacions. S'inclourà l'escrit del responsable de l'òrgan o entitat controlat. No obstant això, en el cas que una vegada transcorregut el termini per a al·legacions no se n'hagen rebut, es destacarà esta situació en l'apartat d'Introducció de l'Informe.
  
8. Observacions a les al·legacions. Quan l'interventor delegat actuant, a la vista de les al·legacions rebudes, considere necessari modificar l'informe provisional o efectuar alguna matisació als fets posats de manifest, a les conclusions o a les recomanacions contingudes en l'informe, s'inclourà un apartat independent en què, de forma concisa i motivada, exposarà l'opinió de l'òrgan de control.
  
9. Annexos. En este apartat es podrà incloure tota aquella informació i documentació addicional que es considere rellevant sobre les actuacions de control desenvolupades.
  
Novena. Informes especials
  
Quan en l'exercici del control financer permanent, l'interventor delegat actuant entenga que, dels fets acreditats en l'expedient, poden derivar-se responsabilitats comptables o penals, emetrà un informe especial indicant el següent:
  
- Les presumptes infraccions, amb descripció dels fets constatats i els elements que suposen la seua inclusió en el corresponent tipus d'infracció.
  
- La identificació dels presumptes responsables, si és el cas.
  
- Quantificació dels perjudicis causats, si és el cas.
  
A l'esmentat informe, que serà enviat a la Intervenció General, s'adjuntarà còpia de la documentació on conste l'evidència obtinguda.
  
Estos informes s'emetran tan prompte es tinga notícia del possible abast, malversació, dany o perjudici a la Hisenda Pública, independentment de l'emissió del corresponent informe definitiu de control financer i que en este es facen constar els fets manifestats.
  
Deu
  
Es deixen sense efecte l'ofici-circular de 13 de gener de 1999, pel qual es dicten instruccions per a homogeneïtzar els procediments en les intervencions delegades, i l'ofici-circular d'11 de gener del 2000, pel qual s'amplien estes.
  
València, 21 de febrer de 2005.- L'interventor general: Salvador M. Hernándiz García.


Còpia Permalink ELI